Allen den, die disen brief an sehent oder hoͤrrent lesen, tuͦnt kunt wir, Uͦlrich und Albrecht Truchsessen, gebruͤder, zwen edel knecht, und
Nese, ir swestˀ, klostˀ froͧwe ze Schennis, vˀjehen unvˀscheidenlich offenlich an disem brief fùr uns und unser erben und alle unser nach komen,
daz wir vˀkoffent und verkoffet hant und ze koffenne hant gegeben recht und redelich eines rechten, steten koͧffes den erwirdigen, geistlichen
froͧwen, der eptissin, froͧ Irmengart von Hochhenberg, und den klostˀ froͧwen gemeinlich des conventz der klostˀ froͧwen ze Kùngsvelt, gelegen in
Constentzer bistum, ✳ fùnfzehen marck geltz, die der vorgn̄̄ Uͦlrich und Albrehts Truchsessen und Nese, ir swestˀ, klostˀ froͧwe ze Schennis,
phfant schilling was umb anderthalb hundert marck silbers von unserm gnedigen herren hertzog Albreht, seligen, von Oͤstˀrich, als dˀ
hopt brief wiset und seit, der dar umb vor maͧls wiset und seit, die selben vorgn̄̄ funfzehen marck geltz man richten und weren sol,
als hie nach geschriben stat: von dem hoffe, der ze Rein gelegen ist, achzehen stunck geltz, ✳ aber von minˀ herschaft zinssen und zehenden
ab dem Buͤtzberg drithalp stuck und zweinzig stuck ✳ und ab der stùr niden̄ us zeinzig phfunt stebler, der git man achtù ze meigen
und zwelfù ze herbest, und in dem Eigen drùzehen phfunt von der gesatzten stùr, ✳ die vorgn̄̄ zins und stùr man werren und richten
sol ab den vorgen̄̄ guͤtˀn uf dem Buͤtzberg und in dem Eigen mit aller zuͦgehoͤrt, umb sibenhundert phfunt und trissig phunt
stebler phenging, die genge und gebe sint, der wir, die vorgn̄̄ Truchsessen, gar und gentzlich gewert sint und in unsern̄ nutz bekert
sint von den obgen̄̄ erwirdigen, geistlichen froͧwen, der eptissin und des conventz gemeinlichen der klostˀfroͧwen ze Kungsvelt. och haͧn wir, die
obgen̄̄ Uͦlrich und Albrecht, edel knecht, gelopt und och loben, reht werên ze sinne fùr uns, unser erben des vorgn̄̄ phfant schillinges, als
der obgen̄̄ hopt brief wisēt und sagēt, die selben brief haben wir in gegeben und în gewantwͧrt den vorgenāten erwirdigen, geistlichen
froͧwen, der eptissin und den klostˀfroͧwen gemeinlich ze Kùngsvelt, und da wider nùmˀ ze tuͦnne mit wortē noch mit werchen, mit
rêten, mit geteten noch mit keinen artikelen, si sien geschriben odˀ ungeschriben, funden odˀ noch funden moͤhten werden, mit geistlichem
oder weltlichem gericht odˀ aun geriht, da mit wir oder unser erben den obgen̄̄ erwirdigen froͧwen kein gebresten moͤhte bringen oder
enphahen an dem vorgn̄̄ phfant schilling und och koͧff, da mit si gehindert oder beswert moͤchtent wˀden, aun alle geverde. ✳ und
des ze einem waren urkùnde aller vor geschriben dinge, ✳ so han wir, die vorgn̄̄ Truchsessen Uͦlrich und Albrecht, unser eigen
ingesigel gehencket an disen brief zuͦ eim waͧren, stetten urkùnde aller vor geschriben dinge, ✳ und och zuͦ merren sicherheit, ✳ so
binde ich, Nese Truchsessin, mich undˀ mins bruͦdˀ Uͦlriches ingesigel, wanne er der elter ist, ✳ alles daz stetê ze habende und da
da wider niemˀ zetuͦnne, ✳ als von uns vor geschriben stat. ✳ dis beschach und wart dirre brief gegeben an unser froͧwen tag, als
sù ze himel fuͦr, des jaͧrs, do man zalt von gotz gebùrt tusent drùhundert jaͧr und in dem einne und sibenzigostem
jaͧre. ✳